Antall flyktninger i verden det høyeste siden annen verdenskrig

Antall flyktninger i verden har nå oversteget 70 millioner. Det er det høyeste tallet siden annen verdenskrig, ifølge FNs høykommissær for flyktninger UNHCR.

Titusener av mennesker er drept i krigen i Jemen siden 2015, og millioner er drevet på flukt. Foto: AP / NTB scanpix

NTB-DPA

19. august 2019

Folk er på flukt fra krig, fra forfølgelse og fra konsekvensene av klimaendringer, sier den tyske avdelingen av UNHCR i en pressemelding søndag.

Organisasjonen SOS-barnebyer sier at 12.000 barn ble drept eller såret i 2018. Ytterligere tusener er også bortført og rekruttert som barnesoldater, mens hundretusener av andre er alvorlig traumatisert.

De høyeste tallene på drepte eller sårede barn kommer fra Afghanistan (3.062), Syria (1.854) og Jemen (1.698).

– Og dette er bare tilfeller som er sjekket. Mørketallene er antakelig mye høyere, sier Teresa Ngigi, hovedpsykolog ved SOS-barnebyer.

Hun sier at rapportene bare de siste ukene om døde og sårede barn i Syria, Jemen og Sudan bare bekrefter at barns lidelser i krig og konflikt fortsetter.